Leif Mikkelsen (LA), 2013-01-11:
Når folk lytter til debatten her i dag, kunne nogle måske få indtryk af, at det næsten er en jammerdal at være på landet, og at der er brug for en lang række kunstige tiltag, for at det overhovedet er til at holde ud at leve der.
Som en af dem, der lever på landet, vil jeg gerne sige, at det sådan set er selvvalgt, og at det faktisk går ganske godt.
Selv om Brugsen er lukket og skolen er lukket, er der stadig væk et forsamlingshus, en dilettantforening, en sommerfest osv., dvs. alt det, der binder et lokalsamfund sammen.
Vi er nogle, der positivt har haft muligheden for at vælge at bo der.
Det store problem er faktisk, om den mulighed bliver ved med at være til stede, set i lyset af at dér, hvor man bosætter sig, gør man det jo i forventning om, at man også kan få et job og dermed kan brødføde sin familie.
Det er der, udviklingen i de sidste mange år er gået den forkerte vej og har skabt en situation, hvor man, hvis man skal se på muligheden for arbejdspladser, kan se, at der sker en affolkning af landområder og landsbyer i stedet for et tilvalg af dem, og så bliver det på sigt endnu sværere at holde gang i dilettantforeningen, forsamlingshuset, sommerfesten osv.
Så er det ikke kun Brugsen og skolen, man kommer til at mangle, og det er dystre perspektiver for fremtiden.
Det er også derfor, jeg tillader mig at spørge den radikale ordfører, hvad man egentlig vil gøre ved, at arbejdspladser er flyttet ud af Danmark i de sidste mange år.
For hvis det skal batte noget, er det jo en lovgivning i Skatteministeriet eller vedrørende it og tele, planlægning osv., der skal til, og det er ikke områder, der ligger hos landdistriktsministeren.
Nu er det jo statsministeren, der udnævner ministre og sammensætter, hvilke områder man vil arbejde med, og jeg siger overhovedet ikke det her for at genere den nuværende minister på området, men måske afspejler den her valgperiode med et nyoprettet ministerie på det her område, at det egentlig ikke er særlig hensigtsmæssigt at rive et sådant område ud af de forskellige ministerier.
Vi peger på, at det allerstørste problem er de private arbejdspladser, der er flyttet, og måske i mindre grad de offentlige arbejdspladser, der er flyttet rundt med, og det er jo ikke sådan, at det her ministerområde overhovedet kan rette op på det.
Så skal man i hvert fald tale med nogle andre ministre.
Så ville det være mere passende, hvis vi havde haft skatteministeren her for at få afdækket, om man vil gøre noget ved vores skatte- og afgiftstryk, som jo er den egentlige skurk i forhold til affolkningen i landområderne og den nedprioritering, der er sket af dem.
Der vil jeg gerne sige, at der kunne man bare køre en tur ned igennem Vestjylland og så se på nogle af de landsbyer, der er hårdest ramt af, at en række industriarbejdspladser er forsvundet, og at det dermed er endt med, at der er boliger, der ikke engang kan sælges.
Det er reelt et problem, og det er jo ikke, fordi byen er død.
Derfor kunne vi jo så bare afprøve, om vi på det her område kunne blive enige om en prioritetsrækkefølge, med hensyn til hvad der ville gavne de her områder.
Liberal Alliance har fremsat forslag om, at vi skulle tillade, at sommerhuse kunne sælges til udlændinge.
Det var et forslag, vi stod fuldstændig alene med i Folketinget.
De fleste sommerhuse ligger i yderområderne, vil jeg gerne sige, de ligger faktisk i Vandkantsdanmark.
De synes, at det ville være en fantastisk idé.
Men de partier, der synes, at vi skal gøre en hel masse på området, kunne ikke stemme for.
Vi har foreslået at sætte momsen ned på hotel- og restaurationsdrift og turisme, som i høj grad ligger i de områder.
Hvor var Folketingets partier at finde der?
Er det, fordi det ikke hører hjemme i den her lidt brede, uforpligtende snak, som der er om landdistrikter?
Så jeg vil bare her i dag påpege, at man måske seriøst skal overveje, om det er særlig fremmende for sagen at have et ministerområde, der udelukkende beskæftiger sig sådan lidt flydende med landdistrikter, i stedet for at lade det gå ind i de egentlige områder, hvor det kan rykke noget.
Derfor håber jeg da meget, at Folketingets partier vil besinde sig.
Vi skal nok genfremsætte de her fremragende forslag, som Liberal Alliance kom med i forbindelse med finansloven, så man skal nok få mulighed for at rette op på sin manglende deltagelse, så vi kan få vedtaget noget her i Folketinget, der betyder noget for de mennesker, der lever derude.
Så er Liberal Alliance klar.
Tak for ordet.